Quidam homo Otbertus nomine, reddidit sancto Petro Besuæ-Fontis, quicquid reclamabat in villa, quæ Vetus-vineas dicitur, die scilicet qui Dominicus habetur, cum in media Quadragesima Lætare Hierusalem in voce exultationis sacris concentibus ad missas extollitur: ubi a Domno Olgerio ejusdem loci Abbate et Monachis peram peregrinationis simul, et absolutionem, Romam profecturus suscepit. Actum vero hoc publice super altare memorati sancti Apostolorum Principis V Kalend. Aprilium, XXVI Lunæ, Rege Francorum Heinrico strenue in sceptris agente, Hugone vero Pontificali in Cathedra feliciter præsidente, Ecclesiamque Lingonicæ sedis pie regente, anno ab Incarnatione Domini MXXXVI. Indict. IIII. Epact. XX.